次韻李監丞月夕閔雨
作者：樂雷發
朝代：宋

paragraphs: 穜稑旱欲槁，蒺藜秋向榮。
哲匠軫民瘵，慨此疚魂明。
蓐收正秋斂，肥𧔥何縱橫。
仰霄𥉻蟾曜，聆垤佇鸛鳴。
彼美玩華光，芳罇酌蘭生。
崇榭歌窈窕，秀質羅輜軿。
節序孰不歡，宅生念匪輕。
同袍正焦灼，對酒何忍傾。
恤喜限惛智，同茲感陰晴。
淰淰山雲起，策策林飈驚。
企彼天瓢潤，弭此農槔聲。
崇情發翰墨，賞心謝籌觥。
溥澤乃夙念，穹爵豈所營。
榮賤有異分，感茲友巖耕。